b'\n_START_ARTICLE_\nLuxembourg (by)\n_START_SECTION_\nHistorie\n_START_PARAGRAPH_\nI den romerske \xc3\xa6ra beskyttede et f\xc3\xa6stet t\xc3\xa5rn krydset mellem to romerske veje, der m\xc3\xb8dtes p\xc3\xa5 stedet for Luxembourg by. Gennem en handelstraktat med abbeden for Skt. Maximin i Trier i 963, kr\xc3\xa6vede Siegfried I af Ardennerne, en n\xc3\xa6r sl\xc3\xa6gtning til Ludvig II og Otto den Store, feudal magt over Luxembourg. Siegfried byggede sit slot, kaldet Lucilinburhuc ("lille slot")._NEWLINE_I 987 velsignede \xc3\xa6rkebiskop Egbert af Trier fem altre i Indfrielseskirken (i dag St. Michaels Kirke). Ved en romersk korsvej n\xc3\xa6r kirken fremkom en markedsplads hvoromkring byen udviklede sig._NEWLINE_Byen har p\xc3\xa5 grund af sin beliggenhed og naturlige geografi v\xc3\xa6ret af milit\xc3\xa6r strategisk betydning gennem historien. De f\xc3\xb8rste f\xc3\xa6stninger blev bygget s\xc3\xa5 tidligt som det 10. \xc3\xa5rhundrede. Ved slutningen af det 12. \xc3\xa5rhundrede blev nye mure, der omkredsede et areal p\xc3\xa5 50.000 m\xc2\xb2, bygget, eftersom byen ekspanderedes vestp\xc3\xa5 omkring den nye Sankt Nikolaus Kirke (i dag Notre-Dame Katedral._NEWLINE_Omkring 1340, under Johan af Luxembourgs styre, blev nye f\xc3\xa6stningsv\xc3\xa6rker bygget, som blev st\xc3\xa5ende til 1867._NEWLINE_I 1443 besejrede burgunderne under Philip III Luxembourg. Luxembourg blev del af Burgund, og senere det spanske imperium og det habsburgske monarki, og under den habsburgske administration blev Luxembourg Slot gentagne gange styrket, s\xc3\xa5 Luxembourg ved det 16. \xc3\xa5rhundrede var et af de st\xc3\xa6rkeste f\xc3\xa6stningsv\xc3\xa6rker i Europa. Efterf\xc3\xb8lgende erobrede burgunderne, spanierne, franskm\xc3\xa6ndene, spanierne igen, \xc3\xb8strigerne, franskm\xc3\xa6ndene igen og til sidst preusserne Luxembourg.\n_START_SECTION_\nTopografi\n_START_PARAGRAPH_\nLuxembourg by ligger p\xc3\xa5 den sydlige del af Luxembourg plateauet, som er en stor sandstensformation fra den tidlige jura, som former hjertet af Gutland, et lavtliggende og fladt omr\xc3\xa5de, der d\xc3\xa6kker de to tredjedele af landet fra syd._NEWLINE_Luxembourg bys kommune d\xc3\xa6kker et areal p\xc3\xa5 over 51\xc2\xa0km\xc2\xb2, eller 2% af storhertugd\xc3\xb8mmets totale areal. Dette g\xc3\xb8r byen til den fjerde st\xc3\xb8rste kommune i Luxembourg, og klart det st\xc3\xb8rste byomr\xc3\xa5de. Luxembourg by er ikke s\xc3\xa6rligt t\xc3\xa6tbefolket, da der er under 1.500 indbyggere p\xc3\xa5 kvadratkilometer; store dele af byen er holdt som parker, skovomr\xc3\xa5der eller omr\xc3\xa5der af s\xc3\xa6rlig betydning (is\xc3\xa6r dele optaget p\xc3\xa5 UNESCO\'s verdensarvsliste). Der er samtidig store markomr\xc3\xa5der for landbrug, der er beliggende inden for byens gr\xc3\xa6nser.\n_START_SECTION_\nKultur\n_START_PARAGRAPH_\nByen Luxemburg med storregionen blev foruden den rum\xc3\xa6nske by Sibiu valgt til Europas kulturhovedstad 2007. Over 600 projekter og enkeltforanstaltninger blev sat i v\xc3\xa6rk til kultur\xc3\xa5ret i hele omr\xc3\xa5det, der omfatter Luxemburg, Lothringen, Saarland, det vestlige Rheinland-Pfalz og Wallonien og disse blev frembudt i l\xc3\xb8bet af \xc3\xa5ret. Omdrejningspunktet for kultur\xc3\xa5ret var to rotunder, som tidligere tjente som lokomotivstalde og som blev ombygget til et nyt kulturcentrum is\xc3\xa6r for unge. Det officielle logo for kultur\xc3\xa5ret var en bl\xc3\xa5 hjort, der var gennemg\xc3\xa5ende i hele kulturomr\xc3\xa5det i forskellige variationer.\n_START_SECTION_\n\xc3\x98konomi\n_START_PARAGRAPH_\nLuxemburg er virksomheds- og administrationss\xc3\xa6de for den fusionerede og st\xc3\xb8rste st\xc3\xa5lfremstiller p\xc3\xa5 verdensplan, ArcelorMittal. Selskabet opstod i 2007 gennem fusionen mellem den dengang selvst\xc3\xa6ndige, multinationale st\xc3\xa5lvirksomhed Arcelor og den indiske st\xc3\xa5lfremstiller Mittal. Forvaltningen har plads i en nyklassicistisk bygning p\xc3\xa5 Avenue de la Libert\xc3\xa9, hovedstadens st\xc3\xb8rste boulevard.\n_START_SECTION_\nEU\n_START_PARAGRAPH_\nEn af medstifterne af Kul- og St\xc3\xa5lunionen (forl\xc3\xb8beren til EU), Robert Schuman, var oprindeligt fra Luxembourg, hvilket har medf\xc3\xb8rt, at byen er \xc3\xa9t af de tre hoveds\xc3\xa6der for unionen. Byen huser nogle af de vigtigste institutioner i EU, herunder EU-domstolen, Europ\xc3\xa6iske Investeringsbank, Den Europ\xc3\xa6iske Revisionsret og et sekretariat for Europa-Parlamentet.'